Zora je vrijedna 2,5 milijuna kuna, a novac za njezinu gradnju karlovačka udruga Zvono uz Kupu dobila je iz fondova EU

U ovom dijelu Europe jedinstvena žitna lađa nazvana Zora, jer sličnih nema do Ukrajine, već je mjesec dana usidrena na Kupi u karlovačkom naselju Brođani.

Čak 2,5 milijuna kuna vrijedna drvena lađa, povijesno autentična jer izrađena je od drveta točno onako kako su građene lađe koje su Kupom prevozile žito u 18. i 19. stoljeću, ali s modernom tehnikom upravljanja, postala je jedinstvena atrakcija u Europi, za čiju je izradu karlovačka udruga Zvono uz Kupu dobila novac iz fondova EU.

Priče iz djetinjstva

– O takvoj sam lađi slušala u djetinjstvu i bio mi je san da je jednom napravimo, vratimo na Kupu, oživimo ovaj kraj i osmislimo turističku ponudu s njom. Nakon nekoliko godina od ideje do realizacije to smo i dobili – lađa je izgrađena, a u mjesec dana, koliko je na Kupi, njome je plovilo gotovo 500 putnika, odraslih, ali i djece iz škola s karlovačkog, sisačkog i drugih područja koja dolaze na izlete u Karlovac. Kao odličan spoj i jedinstven jednodnevni doživljaj djeca prvo obiđu također jedinstveni karlovački riječni akvarij, a nakon toga uživaju u vožnji žitnom lađom – kaže nam je Jasmina Cvetković iz socijalne tvrtke Aurora Colapis koja upravlja lađom, a u vlasništvu je udruge Zvono uz Kupu.

Kako bi dodatno promovirali ovaj riječni turistički proizvod, ove subote 3. lipnja od 16 sati svi koji žele mogu besplatno uživati u vožnji Kupom, u degustaciji proizvoda lokalnih OPG-ovaca, ali i u pjesmi KUD-ova Brežani i Skakavac, grupe Happiness te popularnih Singrlica koje su ove godine osvojile svoj drugi Porin za etnoglazbu.

Uključeni i OPG-ovi

Posebnost je ove ponude i ta što su u cijelu priču uključeni lokalni OPG-ovi kojih u ovom kraju ima velik broj. Naime, lađa vozi putnike od Brođana do pavlinskog samostana u Kamenskom, a na tom putu može se stati i jesti u OPG-u Marinković, OPG Prpić nudi svoje jagode, a planiramo urediti obalu Kupe s pristaništem kako bi i ostali OPG-ovi ponudili svoju domaću hranu i piće. Ovo je velika stvar za lokalno stanovništvo koje se može uključiti svojom ponudom – kazao je Igor Horvat, predsjednik Mjesnog odbora Skakavac.

Zahvaljujući projektu “Kupa Natura” izgrađeno je 20 objekata male turističke infrastrukture na tri lokacije; u Vrbovskom, Pokupskom te uz obalu Kupe na putu žitne lađe.

Riječ je o promatračnicama za ptice i ribe na kojima se mogu promatrati zaštićene vrste, a osim toga, dok plove lađom, turisti slušaju o brojnim povijesnim detaljima života na Kupi; od priče o žitnoj lađi, ali o antičkom nalazu broda koji je prevozio opeku preko priče o bunkeru iz Drugog svjetskog rata na samoj obali rijeke pa sve do one o pavlinskom samostanu iz 15. stoljeća.